ໃນລະຫວ່າງວັນທີ 19-20 ພະຈິກ 2019, ພະແນກວິທະຍາສາດ ແລະ ເຕັກໂນໂລຊີ (ພວຕ) ນະຄອນ ຫຼວງວຽງຈັນ ສົມທົບກັບ ຫ້ອງການ ກະຊວງວິທະຍາສາດ ແລະ ເຕັກໂນໂລຊີ (ກວຕ) ສໍາເລັດການຝຶກອົບຮົມການຂຽນບົດ-ຂຽນຂ່າວ ໃຫ້ແກ່ພະນັກງານພາຍໃນ ພວຕ ນະຄອນຫຼວງວຽງຈັນ
ຊຶ່ງໄດ້ຮັບກຽດເຂົ້າຮ່ວມເປັນຄະນະປະທານກ່າວປິດຊຸດຝຶກອົບຮົມຄັ້ງນີ້ໂດຍ ທ່ານ ພຸດທະສັກ ວິຈິດຕຣາ, ຫົວໜ້າຫ້ອງການ ກວຕ ແລະ ທ່ານ ທະວີໄຊ ເໝົາຊົມພູ, ຫົວໜ້າ ພວຕ ນະຄອນຫຼວງວຽງຈັນ.
ຈຸດປະສົງຂອງການຝຶກອົບຮົມດັ່ງກ່າວ ກໍເພື່ອເຮັດໃຫ້ການເຜີຍແຜ່ຂ່າວສານ ໃນຂະແໜງວິທະຍາສາດ ແລະ ເຕັກໂນໂລຊີ ອອກສູ່ສັງຄົມມີເນື້ອໃນຄົບຖ້ວນ, ຖືກຕ້ອງຕາມຫຼັກວິຊາການຂອງວຽກງານຂ່າວສານ ແລະ ປະຊາສຳພັນ, ສາມາດເຜີຍແຜ່ຂໍ້ມູນຂ່າວສານອອກສູ່ສັງຄົມໄດ້ຢ່າງມີປະສິດທິພາບ ແລະ ທັນເຫດການ.
ໃນການຝຶກອົບຮົມຄັ້ງນີ້, ຜູ້ເຂົ້າຮ່ວມໄດ້ຮຽນຮູ້ຂັ້ນຕອນການຂຽນຂ່າວ, ອາຊີບນັກຂ່າວ, ຈັນຍາບັນຂອງນັກຂ່າວ, ບົດບາດຂອງສື່ມວນຊົນລາວ, ການສັງລວມຂໍ້ມູນ ກ່ອນຈະຂຽນຂ່າວ ແລະ ອື່ນໆ. ການຝຶກອົບຮົບດັ່ງກ່າວໄດ້ຈັດຂຶ້ນເປັນເວລາສອງວັນ, ຊຶ່ງມີນັກສຳມະນາກອນຈາກ ພວຕ ນະຄອນຫຼວງວຽງຈັນ ເຂົ້າຮ່ວມຈຳນວນ 25 ທ່ານ, ຍິງ 10 ທ່ານ.
ພາບ ແລະ ຂ່າວ: ນ. ທັດສະນີ ພົງບັນດິດ